
ZAKLJUČNO POROČILO O DELU DELOVNE SKUPINE VLADE ZA REŠEVANJE PROBLEMATIKE SLOVENSKIH PREVOZNIKOV ZARADI DOLGIH ČAKALNIH DOB ZA TOVORNA VOZILA IN AVTOBUSE NA MEJNIH PREHODIH
	

	Namen ustanovitve delovne skupine je bil poiskati ustrezne kratkoročne in srednjeročne ukrepe, ki bodo pripomogli k skrajševanju čakalnih dob prevoznikov pri prestopu državne meje.

S sklepom vlade imenovani predstavniki ministrstev ter Obrtno-podjetniške zbornice Slovenije in Gospodarske zbornice Slovenije so na uvodnem sestanku analizirali trenutno situacijo in se dogovorili, da bodo ustrezne rešitve iskali na mestih, kjer se najpogosteje pojavljajo. Zato se je nadaljnje delo skupine odvijalo na mejnem prehodu (v nadaljnjem besedilu: MP) Obrežje in MP Gruškovje, ki sta v zadnjem času najbolj obremenjena mejna prehoda.

Delovna skupina je sprejela naslednje kratkoročne ukrepe za zmanjševanje čakalnih dob:

· kot eden izmed kratkoročnih ukrepov je bilo dogovorjeno, da bo Policija na MP Obrežje organizirala delo pri vstopu v Republiko Slovenijo v vseh treh možnih kolonah. Ukrep, ki uspešno zmanjšuje čakalno dobo, Policija redno izvaja. Občasno se pri izvajanju ukrepa pojavijo težave zaradi kadrovske podhranjenosti Policije;
· po zagotovilih Policije vstopni stezi za tovorni promet na MP Obrežje nista bili primerni za delo, ker onemogočata pregled podvozja vozil. Zato sta se moteča betonska podesta odstranila in se je s tem omogočilo normalno delo pri pregledu vozil. Sočasno so se premaknile in ustrezno uredile tudi pregledne kabine, ki bodo na vsaki stezi omogočale pregled dveh zaporednih vozil na enkrat (štirje kamioni istočasno in še eden na dodatni tretji stezi). Ukrep, katerega nosilec je bilo Ministrstvo za javno upravo (v nadaljnjem besedilu: MJU), je bil realiziran v mesecu avgustu 2019;
· pregled avtobusov pri vstopu na MP Obrežje se organizira tako, da se pred mejnim prehodom, ob zaključku steze za avtobuse, namesti obvestilna tabla, ki bi informirala voznike, v katero kolono za pregled naj se postavijo (za postavitev poskrbi MJU). Ukrep se bo realiziral takoj, ko bo Policija dokončno določila, kako bo potekal spremenjen prometni režim pri vstopu v Republiko Slovenijo zaradi uvedbe sistema »Enter&Exit«. Sočasno se bo organizirala tudi posebna vstopna steza na levi strani za avtobuse s potniki iz EU in posebej za avtobuse s potniki tretjih držav (trenutno običajen BUS vstop v Republiko Slovenijo). Pregled potnikov na EU-stezi se bo izvajal s prenosnimi skenerji na vozilih, ostali potniki gredo skozi avtobusno pregledovalnico. Tretja, kombinirana steza na desni strani objekta, pa se po potrebi že uporablja za ostale potnike. Ob tej stezi je bila namreč dograjena dodatna nova pregledovalnica za avtobusne potnike. Več avtobusnega prometa je ob vikendih, ko je manj tovornega prometa, zato je tudi mogoča kombinirana uporaba te steze;
· na MP Gruškovje se je pri vstopu na tovorni plato odstranila tehtnica, s tem pa sta se omogočila dva vzporedna uvoza za pregled vozil, kar omogoča bistveno hitrejši pretok skozi policijsko kontrolo. V ta namen se je tudi uredilo cestišče, z delno odstranitvijo prometnih otokov na platoju, ki tako omogoča normalno manevriranje tovornim vozilom. Po izvedenih delih se obnovijo še talne oznake in dopolnijo z oznakami za izključitev motorja. Dela, katerih nosilec je MJU, so bila zaključena v mesecu januarju 2020;
· ugotovljeno je bilo tudi, da na MP Gruškovje trenutno ni dovolj širokega izstopnega pasu za prevoz izrednega tovora. Zato je bil sprejet ukrep, da se izvede širitev, ki bo omogočala prevoz izrednih tovorov ob normalnem delovanju MP. Tudi za ta dela je bilo nosilec MJU in so bila končana konec novembra 2019.
Delovna skupina je sprejela naslednje srednjeročne ukrepe za zmanjševanje čakalnih dob:

· MP Starod: že dalj časa varnostni problem predstavlja zožitev na meji med Slovenijo in Hrvaško. Zaradi tega kamioni pri zavijanju posegajo na nasprotni vozni pas. Žal se ta zožitev ozemeljsko nahaja na Hrvaški strani mejnega prehoda. Na njihovi strani trenutno ni interesa po odstranitvi te ovire. Treba je doseči dogovor na meddržavni ravni;
· MP Vinica: ta MP je bil v osnovi zgrajen za promet tovornih vozil do 3,5 tone. Nato je bil na zahtevo lokalne skupnosti dodatno infrastrukturno preurejen, da se preko tega MP lahko vozijo tovorna vozila do 7,5 tone. Takšno je tudi trenutno obratovalno dovoljenje mejnega prehoda. Povečanje nosilnosti tovornega prometa na tem MP je v prvi vrsti odvisno od izvedbe sanacije mostu, ki ga pripravlja Ministrstvo za infrastrukturo oziroma Direkcija Republike Slovenije za infrastrukturo;
· člani delovne skupine podpirajo dodatne nakupe opreme za delo Policije na mejnih prehodih (CO2 merilce in merilce srčnega utripa itd.);
· čim hitrejšo odstranitev poslopja, v katerem DARS prodaja vinjete in storitve DarsGo, ter selitev opravljanja dejavnosti DARS na drugo, nadomestno lokacijo na MP Gruškovje, izgradnja potrebnih dodatnih parkirišč za osebna vozila (upoštevajoč selitev opravljanja dejavnosti DARS na drugo, nadomestno lokacijo na MP Gruškovje ter varnost za udeležence v prometu, ki uporabljajo parkirišča za nakup vinjet ter storitev sistema DarsGo) in normalnega izvoza s pospeševalnim pasom za tovorna vozila;
· poziv Meddržavni delovni skupini, naj predlaga hrvaški strani uvedbo zapor tovornega prometa preko konca tedna, kar bi vsekakor zmanjšalo pritisk na mejo ob ponedeljkih in torkih.

Člani delovne skupine skupaj s predstavniki prevoznikov ugotavljajo, da na manjših MP ni večjih težav in promet teče normalno. Potrebna oprema za pospeševanje pregledov je bila v letu 2019 nabavljena in se tudi uporablja. Največ težav in pritiskov je pri tovornem prometu na MP Obrežje in MP Gruškovje. Čakalne dobe v prvih dneh tedna so med pet in devet ur. Veliko je težav z migranti, kar tudi močno otežuje pretočnost prometa. 
Delovna skupina je bila ustanovljena za 12 mesecev in po preteku časa zaključuje s svojim delom.

